‘เอไอเอ’ใจถึงตัวประกันโรคร้ายทารกถึงคนชรา
เอไอเอ ประเทศไทย ออกประกันสุขภาพคุ้มครอง 3 กลุ่มโรคร้ายถึงอายุ 99 ปี รายแรกในไทย ตั้งเป้ายอดขาย 500 ล้านบาท
21 เม.ย. 2555

เอไอเอ ประเทศไทย ออกประกันสุขภาพคุ้มครอง 3 กลุ่มโรคร้ายถึงอายุ 99 ปี รายแรกในไทย ตั้งเป้ายอดขาย 500 ล้านบาท
นายรอน แวน โอเยน ประธานเจ้าหน้าที่บริหาร บริษัท เอไอเอ ประเทศไทย กล่าวว่า บริษัทออกประกันสุขภาพใหม่ชื่อ “AIA Health Lifetime” ให้ความคุ้มครองในกรณีที่เจ็บป่วยจากโรคร้ายแรง 10 โรค ครอบคลุม 3 กลุ่มโรค คือ กลุ่มโรคมะเร็ง กลุ่มโรคหัวใจ และกลุ่มโรคหลอดเลือดสมอง ซึ่งเป็นสาเหตุหลักของการเสียชีวิตในประเทศไทย โดยเป็นแบบแรกของไทยที่ให้ความคุ้มครองตั้งแต่อายุ 1 เดือน-16 ปี และขยายความคุ้มครองไปจนถึงอายุ 99 ปี ซึ่งในตลาดจะเว้นช่วงอายุดังกล่าว และคุ้มครองสูงสุดประมาณ 65 ปี โดยตั้งเป้ายอดขายไว้ที่ 500 ล้านบาท
ทั้งนี้ ลูกค้าจะต้องมีแบบประกันชีวิตที่เป็นสัญญาหลักก่อน จึงจะสามารถซื้อแบบประกันสุขภาพดังกล่าวได้ โดยชำระเบี้ย 20 ปี หลังจากนั้นจะให้ความคุ้มครองจนถึงอายุ 99 ปี สอดคล้องกับช่วงอายุเฉลี่ยของคนไทยที่ยาวนานขึ้น และอัตราการเจ็บป่วยจากโรคร้ายแรง และปัญหาสุขภาพมีสัดส่วนเพิ่มขึ้น โดยเป็นแบบประกันที่ขายผ่านตัวแทนเท่านั้น 
“เทาเวอร์ส วัตสัน บริษัทที่ปรึกษาชั้นนำระดับโลก เผยว่าอัตราเงินเฟ้อด้านการรักษาพยาบาลของไทยมีการเพิ่มขึ้นในระดับ 8% ในปี 2552 เพิ่มเป็น 8.4% ในปี 2553 เพิ่มเป็น 9.0% ในปี 2554 ซึ่งการรักษาโรคร้ายแรง อย่างเช่นโรคมะเร็งจะมีค่าใช้จ่ายสูง ไม่ว่าจะเป็นการผ่าตัด การฉายรังสี และการทำเคมีบำบัด การมีประกันช่วยให้คลายกังวลเรื่องค่ารักษาพยาบาลที่อาจจะเกิดขึ้นในอนาคต” นายโอเยน กล่าว